समाचार एजेंसी पीटीआई के अनुसार आइयोवा राज्य में चुनाव प्रचार के लिए चंदा जुटाने की एक रैली के दौरान रोमनी ने अपने भाषण में गुरुद्वारे पर हुए हमले का जिक्र किया. लेकिन वो अकसर अरब लोगों के लिए इस्तेमाल होने वाले सम्मानसूचक शब्द 'शेख' और 'सिख' में अंतर नहीं कर पाए.उन्होंने दो बार सिख की जगह शेख शब्द का इस्तेमाल किया. हालांकि इससे पहले इलिनॉइस में एक कार्यक्रम के दौरान रोमनी ने गुरुद्वारे पर हुए हमले में मारे गए लोगों के लिए जब मौन रखा, तो उन्होंने ने सिख शब्द का ही इस्तेमाल किया था.लेकिन आइयोवा के डेस मोइंस में उनकी जबान फिसल गई. उन्होंने कहा, “हमने उन लोगों के सम्मान में एक पल का मौन रखा जिन्होंने शेख मंदिर पर हुए हमले में जान गंवाई. ये बहुत सारी वजहों से एक त्रासदी है.”आगे उन्होंने कहा, “इन कारणों में ये तथ्य भी शामिल है कि शेख (सिख) लोग सबसे ज्यादा शांतिप्रिय और प्यारे लोग होते हैं, ऐसा ही उनका धर्म भी है.”जब रोमनी के प्रवक्ता रिक गोरका से इस बार में पूछा गया तो उन्होंने माना कि रिपब्लिकन उम्मीदवार से उच्चारण की गलती हुई है.हफिंगटन पोस्ट अखबार में छपी रिपोर्ट में गोरका ने कहा, “उनसे एक जैसी आवाजों के उच्चारण की गलती हुई है. वो स्पष्ट तौर पर विस्कॉन्सिन में हुई त्रासदी की बात कर रहे थे.”अखबार के अनुसार, “राष्ट्रपति पद के रिपब्लिकन उम्मीदवार ने अरबी शब्द का इस्तेमाल किया जिसका प्रयोग आम तौर पर किसी बुजुर्ग या धार्मिक नेता के लिए होता है, जबकि वो बात सिख धर्म की कर रहे थे, जिसका उदय दक्षिण एशिया के पंजाब क्षेत्र से हुआ.”अमरीकी नागरिक वेड माइकल पेज ने रविवार को विस्कॉन्सिन के गुरुद्वारे में गोलीबारी कर छह लोगों की हत्या कर दी थी.